**NOTA INFORMATIVĂ**

**la proiectul Legii pentru modificarea şi completarea unor acte legislative**

**1. Condiţiile ce au impus elaborarea proiectului**

Intervenţia cu reglementări noi în zona tutunului este o stringenţă socială acută, determinată de faptul că efectele nocive ale consumului de tutun şi promovarea industriei tutunului nu doar conduc la surparea sănătăţii populaţiei, dar corup generaţiilor tinere, menţinând mitul că fumatul face parte din formula de etalare a unui statut social (conform datelor Eurobarometer 385, 2012: http://ec.europa.eu/health/eurobarometers/index\_en.htm. **70%** de fumători încep înainte de împlinirea vârstei de 18 ani, iar **94%** înainte atingerii vârstei de 25 ani). Consecinţele dezastroase ale fumatului deja demult au ieşit din faza polemicilor şi reprezintă o notorietate, confirmată nu doar prin probe ştiinţifice ci şi prin implicarea şi eforturile susţinute ale guvernelor ţărilor socialmente responsabile.

Cu alte cuvinte, justificarea înăspririi condiţiilor de petrecere a afacerilor în domeniul tutunului şi limitările în ce priveşte consumul produselor de tutun, care constituie substanţa acestui proiect, este în atât de transparentă că poate fi omisă. Probabil lupta cu fumatul este unul din cele câteva domenii în care există consens, atât la nivelul forurilor internaţionale cât şi la nivelul guvernelor naţionale. Acest consens este susţinut, în mare măsură, de faptul că conform Organizaţiei Mondiale a Sănătăţii tutunul este unica cauză de mortalitate prematură în lume care poate fi prevenită. Astfel guvernele care vor să protejeze generaţiile prezente şi viitoare de consecinţele devastatoare ale consumului de tutun şi ale expunerii la fumul de tutun asupra sănătăţii au promovat şi implementează legi comprehensive în domeniul controlului tutunului cu scopul de a reduce constant şi considerabil prevalenţa utilizării tutunului şi expunerea la fumul de tutun secundar.

Proiectul de lege este reperat la Convenţia-cadru a Organizaţiei Mondiale a Sănătăţii privind controlul tutunului, ratificată de Republica Moldova prin *Legea nr. 124 din 11 mai 2007 pentru ratificarea Convenţiei-cadru a Organizaţiei Mondiale a Sănătăţii privind controlul tutunului*.

La elaborarea proiectului de lege este s-a ţinut cont de:

* Programul de activitate al Guvernului „Integrarea Europeană: Libertate, Democraţie Bunăstare” pentru anii 2013-2014, aprobat prin Hotărârea Parlamentului nr.125 din 30.05.2013, care prevede expres: Aprobarea legislaţiei în domeniul controlului tutunului în conformitate cu prevederile Convenţiei-cadru a Organizaţiei Mondiale a Sănătăţii privind Controlul Tutunului;
* Strategia de prevenire şi control al bolilor netransmisibile pe anii 2012-2020, aprobată prin Hotărârea Parlamentului nr.82 din 12 aprilie 2012;
* Programul naţional de control al tutunului pentru anii 2012-2016, aprobat prin Hotărârea Guvernului nr.100 din februarie 2012;
* Evaluarea necesităţilor pentru implementarea Convenţiei-cadru a Organizaţiei Mondiale a Sănătăţii privind Controlul Tutunului în Republica Moldova (în continuare CCCT), realizată de experţii de la secretariatul Convenţiei Cadru în decembrie 2010.

**Proiectul intervine cu o nouă paradigmă regulatorie, esenţialmente diferită de cea actuală. Dacă la moment filozofia ce fundamentează legislaţia în vigoare porneşte de la consideraţiuni economice (altfel speculative), care vizibil susţine ideea sprijinirii industriei tutunului, noua paradigmă enunţă clar că scopul este de a proteja sănătatea populaţiei de efectul fumatului şi expunerea la fum. În acest sens proiectul intervine cu o concepţie realmente inedită, un nou instrument juridic ce exprimă altfel politicile guvernării în raport cu întregul conglomerat a relaţiilor sociale legate într-un fel sau altul cu tutunul – ”controlul tutunului” (art. 1).**

**Prin acest mecanism se intenţionează punerea într-o schemă închegată a corelaţiilor dintre limitări, regularizări precise şi sancţiuni, care împreună să facă front comun împotriva fumatului şi intereselor mercantile (finalmente antisociale) ale industriei tutunului. Proiectul fără echivocuri se desesizează de oricare speculaţie cu ”astrologia” beneficiilor fumatului, atât de abil manipulate de cei interesele materiale ale cărora sunt legate de tutun.**

**Documentul ţinteşte câteva dimensiuni cruciale pentru succesul politicii îndreptate spre reducerea fumatului, respectiv micşorarea efectelor nocive ale acestei dependenţe. Dimensiuni care la moment fie sunt în afara reglementării fie sunt reglementate atât de sumar, astfel ca în practică să nu genereze nici un efect palpabil la capitolul reducerea fumatului şi dezvrăjirea fumatului.**

**2. Principalele prevederi ale proiectului şi evidenţierea elementelor noi**

**Proiectul vizează modificarea interdependentă a unui şir de acte legislative, din care cele mai substanţiale intervenţii se propun în *Legea nr.*** *278 din 14.12.2007 cu privire la tutun şi la articolele din tutun* (în varianta nouă se justifică redenumirea acestea în *Legea privind controlul tutunului*), dar pe lângă aceasta vor fi operate modificărilor în:

*Legea nr.1227 din 27.06.1997 cu privire la publicitate;*

*Legea nr.10 din 3 februarie 2009 privind supravegherea de stat a sănătăţii publice;*

*Legea nr.320 din 27 decembrie 2012 cu privire la activitatea poliţiei şi statutul poliţistului;*

*Legea nr.1585 din 27 februarie 1998 cu privire la asigurarea obligatorie de asistenţă medicală;*

Desigur în acest context este necesar să fie făcute ajustări şi în *Codul contravenţional al Republicii Moldova nr.218-XV din 24 octombrie 2008*, menite să asigure funcţionarea mecanismului regulatoriu prin includerea sancţiunilor şi completarea triadei funcţionale dispoziţie – ipoteza – sancţiune.

**Logica intervenţiilor este pe cât de simplă pe atât de temeinică. Acestea se concentrează să acopere fisurile şi să înlăture lacunele existente pe câteva segmente cruciale, astfel ca să poată fi atins scopul enunţat.**

**Cele mai importante direcţii pe care se vor focaliza reglementările sunt:**

**Excluderea speculaţiilor directe şi indirecte cu atractivitatea fumatului**. Aceste măsuri vizează:

* Conturarea şi precizarea restricţiilor ce ţin de inadmisibilitatea oricărei publicităţi şi sponsorizări a produselor din tutun .
* Introducerea restricţiilor privind etichetarea, ambalare şi prezentare produselor de tutun astfel ca acestea să creeze aparenţe false privitor la efectele asupra sănătăţii, pericole şi emisii, sau să sugereze că un produs este puţin dăunător decât altele.
* Interzicerea specificării cantităţii de substanţe nocive pe produsele din tutun pentru excluderea impresiei că produsele care conţin cantităţi mai mici de substanţe sunt mai puţin dăunătoare, deci pot fi preferate.
* Interzicerea prezentării produselor alimentare, jucăriilor şi a altor produse sub formă de produse din tutun.
* Excluderea produselor din tutun care conţin aditivi ce conferă gust/savoare sau adaosuri de vitamine şi alţi aditivi care creează impresia că produsul din tutun are efecte benefice asupra sănătăţii, a aditivilor stimulatori, precum cafeina sau taurina, aditivilor cu proprietăţi colorante pentru emisii, a mentolului, vanilinei şi a altor aditivi cunoscuţi că provoacă efecte adverse se propune să fie interzis.
* Interzicerea aromatizatorilor în componentele produselor din tutun (hârtie, filtru, capsule ş.a.).
* Reglementarea şi limitarea ingredientelor produselor din tutun, produsele din tutun vor putea conţine doar ingredientele prevăzute în lista aprobată de Ministerul Sănătăţii.
* Interzicerea produselor ce conţin ierburi.
* Interzicerea utilizării mărcilor comerciale ale produselor din tutun la promovarea altor produse, precum şi a mărcilor comerciale ale altor produse la promovarea produselor din tutun.
* Interzicerea utilizării accesoriilor pentru fumat în scopul promovării directe şi indirecte a produselor din tutun.

**Fortificarea instrumentelor de avertizare privitor la dauna fumatului. La acest capitol s-a intervenit cu un şir de modificări substanţiale legate de avertismentele privind dauna fumatului, precum şi alte reglementări ce urmăresc să elimine speculaţiile cu fricile şi aşteptările omului:**

* Majorarea suprafeţei avertismentelor, introducerea pictogramelor şi textelor de avertizare noi combinate.
* Concretizarea cerinţelor faţă de imprimarea textelor, astfel ca se excludă eventuală manipulare la acest capitol.
* Responsabilitatea Ministerului Sănătăţii de creare şi menţinere a bazei de date privind avertismentele.
* Interzicerea utilizării tehnologiilor speciale la fabricarea pachetelor pentru produsele din tutun şi imprimarea de elemente care modifică aspectul pachetului sau sustrag atenţia consumatorului.
* Concretizarea şi precizarea cerinţelor faţă de pachetul unitar şi ambalaj.

**Fortificarea instrumentelor legale de excludere a accesului minorilor la produse de tutun. În acest sens se propune:**

* Excluderea intransigentă a oricăror posibilităţi de a vinde tutun minorilor, în acest context se înscrie, obligaţia de a verifica vârsta persoanei şi obligaţia de a plasa anunţurile.
* Interzicerea vânzării on-line şi vânzarea tutunului prin aparate.
* Interzicerea expunerii vizibile a produselor din tutun în spaţiile comerciale accesibile publicului. Lista produselor disponibile va fi prezentată doar la solicitarea cumpărătorilor adulţi.

**Contracararea comerţului ilegal cu produse din tutun**. Instrumentele necesare se vad următoarele:

* Precizarea condiţiilor trasabilităţii produselor din tutun. Se va înfiinţa un sistem de urmărire a produselor din tutun care, alături de semnul de securitate, va garanta că pe teritoriul ţării se comercializează doar produsele care sunt conforme cerinţelor legii.
* Introducerea unui semn distinctiv de securitate. Gestionarea sistemului de semne distinctive se propune să fie efectuată de Ministerul Finanţelor.

**Desesizarea clară a actului de guvernare de promovarea intereselor comercianţilor.** Aceste intervenţii exprimă clar noua paradigmă regulatorie:

* Interzicerea scutirii de impozite, subvenţionării directe şi indirecte, alocarea de fonduri publice sau stimularea de către stat în alt mod a cultivării, prelucrării, fabricării şi comercializării produselor din tutun.
* Interzicerea parteneriatului cu şi a sprijinului industriei tutunului.
* Interzicerea contribuţiilor voluntare din partea industriei tutunului.
* Raportarea şi prevenirea şi conflictelor de interese în legătură cu activitatea anterioară în industria tutunului a angajaţilor statului.

**Fortificarea instrumentelor de monitorizare, control şi sancţionare din partea statului.** Aici se include:

* Stabilirea unui şir de norme ce concretizează responsabilităţile Ministerului Sănătăţii şi a altor autorităţi publice în legătură cu supravegherea consumului produselor din tutun şi expunerii la fumul de tutun.
* Obligarea comercianţilor de a furniza informaţii ce au importanţă pentru monitorizarea domeniului şi elaborarea soluţiilor pentru combaterea dependenţei de fumat. Informaţia se referă la cantităţile de tutun materie primă şi tutun fermentat, utilizate la fabricarea produselor din tutun şi originea lor, volumele anuale de vânzări pentru fiecare marcă de produs din tutun, rezultatele studiilor pe care le au în posesie producătorii referitor la cercetările de piaţă şi preferinţele grupurilor diverse de consumatori, partenerii de afaceri, valoarea taxelor achitate.
* Notificarea produselor noi din tutun şi a produselor asociate, procedură care urmează să substituie prezentarea anuală a informaţiei despre produsele din tutun.
* Precizarea condiţiilor de retragere a licenţei pentru nerespectarea reglementărilor în domeniul tutunului.
* Confiscarea şi distrugerea produselor din tutun neconforme cerinţelor legale.
* Crearea mecanismelor necesare pentru realizarea obiectivelor modificărilor propuse prin concretizarea atribuţiilor poliţiei şi a organelor serviciului de supravegherea de stat a sănătăţii publice introducând amendamente în Legea nr.320 din 27 februarie 2012 cu privire la activitatea poliţiei şi statutul poliţistului şi Legii nr.10 din 3 februarie 2009 privind supravegherea de stat a sănătăţii publice.
* Stabilirea unor prevederi referitoare la finanţarea acţiunilor de control al tutunului.

**Combaterea dependenţei de fumat:**

* Creşterea conştientizării şi educaţia publicului.
* Măsuri privind reducerea dependenţei de fumat şi stimularea renunţării la fumat.
* Fortificarea măsurilor de colaborare intersectorială.

**Excluderea riscului expunerii nefumătorilor la fumul de tutun:**

* Interzicerea fumatului în toate spaţiile publice închise şi semiînchise, la locurile de muncă, în mijloacele de transport, în toate spaţiile publice deschise administrate de instituţiile medico-sanitare, de învăţământ, autorităţile administraţiei publice centrale şi locale, în raza de 10 metri de la intrarea în spaţiile publice închise şi locurile de muncă, de la ferestrele care se deschid şi de la locurile/instalaţiile de captare a aerului pentru spaţiile publice închise şi locurile de muncă, în spaţiile publice deschise pe durata evenimentelor publice distractive sau de alt gen.
* Obligarea proprietarilor/ managerilor spaţiilor publice, locurilor de muncă, mijloacelor de transport public, în care fumatul este interzis, să afişeze pe uşa de intrare simbolul care interzice fumatul.
* Introducerea sancţiunilor, atât pentru gestionarii spaţiilor în care este interzis fumatul, cât şi pentru fumători.
* Responsabilizarea managerilor/proprietarilor pentru urmărirea respectării interdicţiei fumatului, inclusiv sub sancţiunea retragerii licenţei sau autorizaţiei.
* Stabilirea dreptului persoanelor şi a Companiei Naţionale pentru Asigurări în Medicină de a cere despăgubire pentru dauna cauzată de consumul produselor din tutun şi/sau expunerea la fumul de tutun.

**Introducerea sancţiunilor contravenţionale pentru nerespectarea reglementărilor stabilite.**

* Stabilirea pentru fiecare tip de încălcare a unei sancţiuni contravenţionale concrete.

Pe lângă aceasta se intervine cu un şir de modificări de natură tehnică menită să înlăture anumite deficienţe de expunere textuală sau de precizare a sensului.

**Raţionamentele ce au fundamentat modificările respective sunt expuse mai jos.** Acestea nu sunt grupate corespunzător segmentelor evidenţiate, dar sunt relatate succesiv cu începere de la cele care au determinat modificarea ***Legii nr.*** *278 din 14.12.2007 cu privire la tutun şi la articolele din tutun*  şi sunt formulate într-o manieră antinomică, astfel ca să fie clar care este starea actuală, care sunt carenţele (privite prin noua paradigmă) şi care sunt soluţiile juridice propuse. Toate trimiterile la modificările propuse deja sunt referite la articolele numerotate în conformitate cu proiectul de lege.

1. Scopul, obiectivele şi domeniul de aplicare al Legii 278/2007 (aici şi mai departe se are în vedere redacţia în vigoare) stipulate la art.1 sunt în contradicţie antagonistă congenitală, or nu poţi să susţii sectorul tutunului şi în acelaşi timp să previi şi să combaţi fumatul. Susţinerea industriei tutunului compromite orice efort în lupta contra fumatului şi îl reduce la zero. Convenţia-cadru a Organizaţiei Mondiale a Sănătăţii privind controlul tutunului (CCCT) la.5.3 clar stabileşte că interesele publicului trebuie protejate de interesele comercianţilor şi în acest sens a fost reformulat scopul şi obiectivul legii astfel ca să reflecte intenţiile ce fundamentează nouă politică regulatorie. În acelaşi context este şi modificarea ce oferită de noua redacţie a art. 3, care interzice scutirea de impozite, subvenţionarea directă şi indirectă, alocarea de fonduri publice sau stimularea de către stat în alt mod a cultivării, prelucrării, fabricării şi comercializării produselor din tutun.

2. Noţiunile conţinute la art.2 al Legii 278/2007 au fost revizuite şi ajustate astfel ca sa servească la înţelegerea şi interpretarea noilor reglementări introduse în contextul cu noua abordare.

3. Pentru asigurarea condiţiilor de protejare a intereselor angajaţilor industrie tutunului, care activează în condiţii nocive, se propune includerea unui capitol nou, Capitolul III1 ”Protecţia sănătăţii angajaţilor”, ce va oferi garanţii suplimentare acestei categorii de salariaţi.

4. Legea 278/2007 conţine, de fapt, prevederi destul de sumare referitoare la prevenirea şi combaterea fumatului. Acestea sunt concentrate în Capitolul IV vizând conţinutul substanţelor nocive (art.10), cerinţe privind ambalarea, etichetarea, avertismentele privind dauna fumatului, trasabilitatea (art. 11), informaţia raportată, ingredientele şi publicarea informaţiei (art.12), restricţii privind publicitatea (art.13), condiţii privind comercializarea (art. 15), restricţii privind fumatul (art. 16) şi altele. Toate aceste măsuri privite în ansamblu şi în parte şi-au demonstrat ineficienţa şi nici pe departe nu satisfac cerinţele unei politici coerente de preîntâmpinare a fumatului.

În scopul alinierii cadrului normativ obiectivelor trasate de Convenţia-cadru a Organizaţiei Mondiale a Sănătăţii privind controlul tutunului (CCCT) este justificat ca acest capitol (Capitolul IV) să fie expus într-o redacţie nouă, concentrând efortul regulatoriu doar pe dimensiunea ce ţine de ingrediente şi emisii (capitolul fiind întitulat corespunzător), iar celelalte aspecte să fie reglementate detaliat în capitole noi.

5. Legea 278/2007 conţine trimiteri la ”standarde” şi ”acte normative în vigoare”, (art. 3, 4, 8, 11) însă între timp standardele au devenit voluntare, iar ”acte normative referitoare la tutun” nici nu există. Legea nu conţine reglementări referitor la ingredientele produselor din tutun, care sunt variate şi care, ele însele cresc proprietăţile toxice şi potenţialul de dependenţă ale produselor din tutun. Spectrul ingredientelor produselor din tutun s-a lărgit pe parcursul ultimilor ani, situaţia actuală la acest capitol fiind diferită de cea existentă la momentul adoptării Legii 278/2007. Pentru a înlătură această carenţă în proiectul de lege se intervine cu reglementări în raport cu ingredientele produselor din tutun. În speţă, conform reglementărilor propuse prin art.10 utilizarea ingredientelor va fi limitată, produsele din tutun vor putea conţine doar ingredientele prevăzute în lista aprobată de Ministerul Sănătăţii, iar plasarea pe piaţă a produselor din tutun care conţin aditivi ce conferă gust/savoare produselor din tutun, cu potenţial de dependenţă, toxici sau cancerigeni se propune să fie interzisă, la fel va fi interzis adaosul de vitamine şi alţi aditivi care creează impresia că produsul din tutun are efecte benefice asupra sănătăţii, a stimulatorilor, precum cafeina sau taurina, a aditivilor cu proprietăţi colorante pentru emisii, a mentolului, vanilinei şi a altor aditivi cunoscuţi că provoacă efecte adverse. De asemenea, urmează să fie interzis adaosul de aromatizatori în componentele produselor din tutun (hârtie, filtru, capsule ş.a.).

6. Legea 278/2007 prevede la art.10 diferite niveluri maxime ale conţinutului de substanţe nocive în fumul de tutun în funcţie de filtru, care trebuie să fie determinată la certificarea produselor din tutun.

În vederea conformării cu Directiva 2001/37/CE a Parlamentului European şi a Consiliului din 5 iunie 2001 privind apropierea actelor cu putere de lege şi a actelor administrative ale statelor membre în materie de fabricare, prezentare şi vânzare a produselor din tutun, astfel cum a fost modificată prin Regulamentul (CE) nr.596/2009 al Parlamentului European şi al Consiliului din 18 iulie 2009 se propune reglementarea conţinutului de substanţe toxice şi cu potenţial de dependenţă prin preluarea valorilor conţinute în Directiva menţionată, unificarea limitelor pentru ţigările cu filtru şi cele fără filtru şi stabilirea responsabilităţii instituţiilor statului privind verificarea şi măsurarea acestor substanţe. În acest sens se intervine noua redacţie a art.11 din proiectul de lege care rezolvă situaţia data.

7. Art.12 din Legea 278/2007 prevede prezentarea şi difuzarea informaţiei despre produsele din tutun şi ingredientele utilizate la fabricarea produselor din tutun şi certificarea igienică a acestora. Acest mecanism şi-a demonstrat ineficienţa în raport cu prevenirea şi combaterea fumatului. Mai mult, certificarea igienica a produselor din tutun este lipsităde sens, or faptul că chiar dacă este respectat nivelul substanţelor aceasta nu elimină efectul nociv al acestora. Art.12 în redacţie nouă propune o nouă schemă de raportare a informaţiei, astfel ca Ministerul Sănătăţii să poată dispune de datele necesare pentru a-şi realiza competenţele legate de combaterea fumatului. Se prezintă aparte informaţia despre produsele din tutun noi sau cu compoziţia modificată anterior plasării acestora pe piaţă (alin.2), şi aparte informaţia privitor la activitatea industriei tutunului pentru anul precedent (alin. 4).

În acelaşi context se înscrie şi obligaţia Centrului Naţional de Sănătate Publică de a face publică informaţia despre situaţia în domeniul tutunului care este prevăzută în noua redacţia a articolului 13.

8. Legea 278/2007 conţine cerinţe referitoare la ambalare, etichetare şi trasabilitate foarte sumare. Aceste se rezumă la avertismentele textuale privind dauna fumatului şi numărul lotului (art.11). Avertismentele textuale sunt mai puţin eficace şi nu contribuie la conştientizarea riscurilor consumului de tutun, în special printre tineri şi copiii fumătorilor.

În contextul conformării legislaţiei naţionale cu CCCT, completării golurilor existente în legislaţie ce se referă la prezentarea şi descrierea produselor din tutun, s-a considerat necesar a completa Legea 278/2007 cu un capitol nou, CapitolulIV1 ”Ambalarea şi etichetarea produselor de tutun”, în care să fie expuse cerinţele privitor la aplicarea avertismentelor, inclusiv a avertismentelor combinate care conţin pictograme ce reflectă elocvent efectele consumului de tutun asupra sănătăţii şi avertismentele textuale corespunzătoare, extinderea cerinţelor şi la alte produse din tutun, produsele care conţin nicotină şi alte produse asemănătoare produselor din tutun.

Capitolul este structurat în 9 articole, care detaliază şi descifrează exigenţele faţă de modul în care trebuie să fie etichetate şi ambalate produsele din tutun.

Art. 131 au fost expuse cerinţele generale referitoare la ambalarea şi etichetarea produselor din tutun şi aplicarea avertismentelor privind dauna fumatului. Prevederea referitor la faptul că avertismentele trebuie să ocupe ”suprafaţa maximal posibilă din aria repartizată textului”( art.11 alin. (9) lit. a) a fost înlocuită cu obligativitatea ca avertismentul să ocupe întreaga suprafaţă rezervată lui. Se propune stabilirea unor şir de condiţii care ar contura mai exact mesajul anti-fumat ce şi-l propune legea.

Art. 132 propune să fie stabilite cerinţele privind avertismentele textuale.

Astfel, cele 2 avertismente generale prevăzute actualmente în Legea 278/2007 (art.11) se propune să fie înlocuite cu avertismentul general ”Fumatul ucide – renunţă acum”. Informaţia referitoare la conţinutul de gudron, nicotină şi monoxid de carbon, prevăzută a fi înscrisă pe eticheta produselor din tutun de Legea 278/2007 s-a dovedit a fi înşelătoare, deoarece creează iluzia că produsele care conţin cantităţi mai mici din aceste substanţe sunt mai puţin dăunătoare. Această informaţie se propune să fie înlocuită cu mesajul informaţional ”Fumul de tutun conţine mai mult de 70 de substanţe care provoacă cancer”, care este unul mai informativ pentru consumator. Tot aici se propune stabilirea dimensiunilor avertismentului şi a mesajului informaţional şi suprafaţa pe care acestea trebuie să o ocupe.

Art.133 introduce şi descrie un nou concept, avertismentele combinate, ce se compun dintr-un avertisment textual şi o fotografie (pictogramă) ilustrativă. În locul celor 12 avertismente adiţionale Legea 278/2007 se propune să fie înlocuite prin 14 avertismente combinate. Aplicarea acestui tip de avertismente are ca scop oprirea adolescenţilor şi tinerilor de la fumat. De asemenea, se propune includerea prevederilor referitoare la menţionarea pe eticheta produselor din tutun a informaţiei privind soluţiile existente de a renunţa la fumat şi un număr de cerinţe legate de prezentarea informaţiei.

Art.134 stipulează cerinţe privind etichetarea produselor din tutun care se fumează, altele decât ţigaretele şi tutunul care se rulează. Legea 278/2007 nu conţine prevederi pentru asemenea tipuri de produse.

Art. 135 propune crearea unei baze de date a avertismentelor combinate – biblioteca de documente-sursă, care urmează să fie creată şi ţinută de Ministerul Sănătăţii.

Art.136 intervine cu cerinţe privitor la descrierea şi prezentarea produselor din tutun. Conform prevederilor conţinute aici, produsele din tutun prin etichetare, ambalare şi prezentare nu trebuie să conţină informaţii înşelătoare sau care pot crea impresii eronate referitor la efectele asupra sănătăţii.

De asemenea se interzice specificarea cantităţii de substanţe nocive pe produsele din tutun, or aceasta sugerează impresia că produsele care conţin cantităţi mai mici de substanţe nocive sunt mai puţin dăunătoare . Tot în acest context se propune interzicerea prezentării produselor alimentare, jucăriilor şi a altor produse sub formă de produse din tutun, la fel şi interzicerea utilizării tehnologiilor speciale la fabricarea pachetelor pentru produsele din tutun şi imprimarea de elemente care modifică aspectul pachetului sau sustrag atenţia consumatorului.

Art.137 formulează cerinţe ce vizează aspectul şi prezentarea produselor din tutun, precum forma pachetului unitar, numărul minim de ţigări sau cantitatea minimă de tutun pentru un pachet unitar, precum şi cerinţe specifice referitor la reînchiderea sau resigilarea pachetului unitar.

Art.138 conţine prevederi detaliate în raport cu asigurarea trasabilităţii produselor din tutun, ce vin să înlocuiască prevederea de la alin.(11) al art.11 din Legea 278/2007, care se referă doar la numărul lotului sau a informaţiei privind locul şi data fabricării, dar care nu asigură trasabilitatea produselor. De asemenea, se propune aplicarea pe pachetele unitare cu ţigarete a unui semn distinctiv de securitate. Gestionarea sistemului de semne distinctive se propune să fie efectuată de Ministerul Finanţelor.

Art.139 vine să extindă şi să detalieze interdicţia de publicitate a produselor de tutun actualmente conţinute în Legea 278/2007 ( art.13)

8. Având în vedere necesitatea a descrie condiţiile plasării pe piaţă a produselor din tutun, care la moment este reglementată neefectiv, după capitolul IV1 se propune introducerea unui capitol nou, Capitolul IV2 ”Plasarea piaţa a produselor din tutun”, structura în trei articole.

Art.1310 va reglementa procedura de notificare obligatorie a produselor de tutun înainte de plasarea acestora pe piaţă.

Art.1311  completează golul din Legea 278/2007 care nu reglementează plasarea pe piaţă a produselor care conţin nicotină, altele decât produsele care conţin tutun, de ex. ţigările electronice. Norma propusă prevede cantităţile de nicotină care pot să se conţină în acest tip de produse pentru a le delimita de medicamentele utilizate în terapia de renunţare la fumat, avertismentul privind dauna fumatului care urmează să fie aplicat pe acest tip de produse şi cerinţele privind aplicarea acestuia.

Art.1312 intervine cu reglementări detaliate privitor la interzicerea plasării pe piaţă a a produselor din tutun care nu se fumează, inclusiv a produselor din tutun de uz oral, tutunului de mestecat şi a tutunului nazal, şi a produselor din ierburi pentru fumat, care în art.14 alin.(1) din Legea 278/2007 este reglementat sumar.

Art.1313 vine să reglementeze într-o manieră comprehensivă excluderea accesului minorilor la produsele din tutun şi produsele care conţin nicotină (altele decât produsele din tutun). Se propun un şir de norme, printre altele în novaţie, interzicerea comerţului prin internet al produselor din tutun şi a produselor asociate acestora, precum şi expunerea vizibilă a produselor menţionate în spaţiile comerciale accesibile publicului.

9. În scopul dezvoltării măsurilor necesare pentru protecţia nefumătorilor, la moment foarte superficiale şi neefective (altfel în redacţie actuală concentrate doar într-un sigur articol, art. 16), se propune un complex elaborat de măsuri menit să schimbe starea existenţă de lucruri. Acestea sunt descrise într-un capitol nou, Capitolul IV3 ”Protecţia împotriva la expunerea la fumul de tutun”.

În acest sens se propune, atât concretizarea, detalierea şi introducerea de noi rigori privitor la interzicerea fumatului, cât şi stabilirea responsabilităţilor concrete pentru persoanele ce gestionează spaţiile (locurile) în care este interzis fumatul. Fără responsabilizarea managerilor/proprietarilor măsurile de combatere a fumatului în locurile interzise sunt falite.

10. Urmărind implementarea scopului de a delimita clar politicile publice de interesele industriei se propune completarea Legii 278/2007 cu un capitol nou, Capitolul IV4 ”Asigurarea eficienţei politicilor de control al tutunului”, care să stabilească interzicerea parteneriatului cu industria, interzicerea contribuţiilor voluntare din partea industriei tutunului, prevenirea şi soluţionarea conflictelor de interese, măsuri de educare antifumat. Reglementări care la moment lipsesc în legislaţie.

11. Tot în aceiaşi ordine de idei se propun modificări consistente la Capitolul V. Înainte de toate se propune ca acesta să fie redenumit în „Controlul de stat în domeniul protecţiei sănătăţii de expunerea la fumul de tutun şi consumul produselor din tutun”, care este mai potrivită în contextul scopului şi a obiectivelor proiectului de lege, la fel şi denumirea art. 18 care va obţine un titlu adecvat conţinutului „Licenţierea activităţilor în industria tutunului”.

12. Condiţiile de retragere a licenţei în redacţia actuală a Legii 278/2007 (art. 20) sunt expuse confuz deoarece încurcă situaţii de natură juridică şi operaţională diferită (retragerea licenţei şi răspunderea pentru nerespectarea legii sunt situaţii diferite), pentru a elimina confuzia se propune delimitarea răspunderii pentru nerespectarea legii de stipulaţiile ce ţin de retragerea licenţei. În acest scop se propune completarea legii cu un articol nou, 181, în care să fie descrise expres condiţiile de retragere a licenţei. Respectiv este reformulat şi art. 20 care intervine cu prevederi ce oferă persoanei temei juridic pentru despăgubirea pentru dauna cauzată de fumat.

13. Pe lângă aceasta se propune completarea capitolului V cu 3 articole noi, 191, 192 şi 193, care formulează un şir de măsuri necesare pentru realizare politicilor de renunţare la fumat.

14. În redacţia actuală *Legea nr.1227 din 27 iunie 1997 cu privire la publicitate* (art.19, alin. (2) şi (3)) stabileşte interdicţii referitoare doar la publicitatea directă a produselor din tutun. Modificarea propusă la alin. (2) este menită să excludă orice tip de publicitate, inclusiv, indirectă modificarea alin. (3) exceptează de la interdicţie publicaţiile destinate exclusiv profesioniştilor din domeniul industriei.

Tot în aceeaşi ordine de idei, se propune completarea art.22 cu un alineat nou, (7), care să interzică stimularea vânzărilor şi promovarea produselor din tutun prin sponsorizare şi alte acţiuni de susţinere. Respectiv, se propune completarea art.28, alin.(1) lit.b) şi la alin.(2), după sintagma «agenţii de publicitate»  cu sintagma «şi sponsorilor».

15. Pentru a asigura funcţionalitatea mecanismelor propuse în domeniul controlului tutunului, este necesar să existe pârghiile juridice corespunzătoare, în acest sens se propune completarea *Legii nr.10 din 3 februarie 2009 privind supravegherea de stat a sănătăţii publice* cu un şir de prevederi care ar stabili atribuţiile necesare pentru organele de poliţie şi organele serviciului supravegherii de stat a sănătăţii publice.

Astfel, art. 16 se propune să fie completat cu un alineat nou, 14, care să prevadă obligaţiunile Centrului Naţional de Sănătate Publică în vederea fundamentării politicilor publice în domeniul controlului tutunului.

La art. 18 se propune completarea atribuţiilor personalului autorizat cu drept de control de stat în domeniul sănătăţii publice cu un şir de drepturi în domeniul controlului tutunului, fără de care o bună parte din modificările operate la Legea 278/2007 ar fi moarte.

Similar, la art.31 se propune completarea cu un alineat nou care să prevadă obligaţia instituţiilor, întreprinderilor şi a organizaţiilor să pună la dispoziţia reprezentanţilor autorizaţi cu drept de control, produsele şi documentele aferente în vederea verificării conformităţii cu legislaţia.

16. *Legea nr.320 din 27 decembrie 2012 cu privire la activitatea poliţiei şi statutul poliţistului*, se propune să fie completată la art.25 alin. (5) cu un punct care să stabilească dreptul de verificare a respectării interdicţiei fumatului în transportul public şi în spaţiile publice deschise.

17. De asemenea, se propune completarea *Legii nr.1585 din 27 februarie 1998 cu privire la asigurarea obligatorie de asistenţă medicală*, la art.12, alin. (2) cu lit. f) care să ofere CNAM instrumente juridice de a despăgubi statul din contul angajatorilor şi managerilor spaţiilor interzise fumatului pentru cheltuielile suportate în legătură cu tratamentul pacienţilor bolnavi din cauza fumatului.

18. Probabil cele mai importante modificări se propun la Codul contravenţional al Republicii Moldova nr.218 din 24 octombrie 2008, or acestea prezintă instrumentul principal pentru asigurarea funcţionalităţii majorităţii mecanismelor ce vor interveni întru prevenirea fumatului şi protejarea nefumătorilor.

În acest sens se intervine cu o suită de sancţiuni pentru fiecare încălcare ce poate interveni în consecinţa nerespectării normelor ce vor fi stabilite sub imperiul Legii 278/2007 în redacţie nouă.

19. Se propune ca Legea privind modificarea actelor legislative, să intre în vigoare la data publicării, cu excepţia prevederilor ce se referă la avertismentele privind dauna fumatului şi trasabilitate şi semnul distinctiv de securitate, care se propune să intre în vigoare la 01.01.2015 şi a prevederilor referitor la protecţia împotriva expunerii la fumul de tutun, care se propune să intre în vigoare la 01.07.2015. Până la aceste date se propune să fie aplicate prevederile corespondente ale Legii 278/2007.

**3. Experienţa altor state şi reglementările corespondente ale legislaţiei comunitare**

La elaborarea prezentului proiect de lege a fost consultată (vezi Analiza impactului de reglementare la proiectul legii date):

* Convenţia-cadru a Organizaţiei Mondiale a Sănătăţii privind controlul tutunului, ghidurile de implementare şi protocoalele adiţionale;
* legislaţia comunitară în domeniul controlului tutunului;
* legislaţia în domeniul controlului tutunului din Australia, Canada, Federaţia Rusă, România, Turcia, Ucraina şi alte ţări.

**4. Descrierea gradului de compatibilitate al proiectului de lege cu Convenţia-cadru a Organizaţiei Mondiale a Sănătăţii privind controlul tutunului şi legislaţia comunitară**

Prezentul proiect de lege vine să aducă legislaţia naţională în domeniul controlului tutunului în conformitate cu:

* Convenţia-cadru a Organizaţiei Mondiale a Sănătăţii privind controlul tutunului;
* Directiva 2001/37/CE a Parlamentului European şi a Consiliului din 5 iunie 2001 privind apropierea actelor cu putere de lege şi a actelor administrative ale statelor membre în materie de fabricare, prezentare şi vânzare a produselor din tutun, astfel cum a fost modificată prin Regulamentul (CE) nr.596/2009 al Parlamentului European şi al Consiliului din 18 iunie 2009;
* Directiva 2003/33/CE privind publicitatea în favoarea tutunului;
* Recomandarea Consiliului 2003/54/EC privind prevenirea fumatului şi iniţiativele de îmbunătăţire a controlului tutunului;
* Recomandarea Consiliului 2009/C 296/02 privind mediul fără fumat.

**5. Descrierea constatărilor expertizei anticorupţie**

Recomandările expertizei anticorupţie vor fi incluse după efectuarea acesteia.

**6. Fundamentarea economico-financiară**

Implementarea practică a proiectului de lege implică cheltuieli bugetare suplimentare, în special pentru crearea şi menţinerea bibliotecii de documente sursă, pentru fortificarea capacităţilor instituţiilor responsabile de implementarea şi aplicarea legislaţiei, pentru acoperirea cheltuielilor legate de instituirea şi funcţionarea Serviciului privind renunţarea la fumat. Costurile pentru implementarea proiectului de lege sunt desfăşurate în Analiza Impactului de Reglementare care este parte integrantă a prezentei note informative.

**7. Impactul proiectului**

Proiectul va contribui la creşterea nivelului de protecţie a sănătăţii populaţiei de daună cauzată de consumului produselor din tutun şi expunerea la fumul de tutun, consolidarea capacităţilor naţionale de control în domeniul tutunului. Conform estimărilor după modelul folosit de Organizaţia Mondială a Sănătăţii, după punerea în aplicare a mecanismelor prevăzute de prezentul proiect de lege, fiecare an de acţiune eficientă a acestora poate fi convenţional echivalată cu dobândirea, în fiecare an, a 40487 ani de viaţă sănătoasă prin prevenirea mortalităţii premature, dezabilităţii şi incapacităţii temporare de muncă. Adoptarea şi implementarea proiectului va contribui, de asemenea, la reducerea costurilor pentru tratamentul bolilor legate de consumul de tutun şi expunerea la fumul de tutun, precum şi la creşterea productivităţii muncii.

**8. Respectarea transparenţei în procesul decizional**

În scopul respectării prevederilor Legii nr. 239 din 13.11.2008 privind transparenţa în procesul decizional, proiectul legii cu privire la modificarea şi completarea unor acte legislative a fost plasat pe pagina oficială din internet a Ministerului Sănătăţii www.ms.gov.md, directoriul *Legislaţie* secţiunea *Transparenţa decizională*.